LÄÄNE-HARJU VALLA KOGUKONNAKOMISJONI KOOSOLEKU PROTOKOLL
Aeg: 24.09.2026 kell 18:00-19:50
Koht: Paldiski, LHV volikogu saal
Koosoleku juhataja: Heiki Hõimoja
Protokollis: Ülle Teigar

Osavõtjad: 
Osales 15 komisjoni liiget: Marju Algvere, Ando Eelmaa, Heiki Hõimoja, Vaike Ilves, Eve Jakobson, Siiri Kaldma, Irina Kalviste, Terje Kivist, Ago Kokser, Guido Leibur, Marge-Thea Lembinen, Krista Maaro, Eero Salumäe, Ülle Teigar, Urve Truubon.
Kutsutud külalised: Erki Ruuben, Kristo Matson

Koosoleku päevakord:
1. Volikogu eelnõude arutelu
2. Kohapeal algatatud teemad

Päevakorra punkt 1. Volikogu eelnõude arutelu
· Pakri Kooli põhimääruse muutmine
Abivallavanem Kristo Matson andis ülevaate kooli põhimääruse muutmise vajadusest ja sellega seotud taustast.
Pakri Kooli 7.-9. klassides rakendatakse eestikeelsele õppele üleminekul seaduses sätestatud järkjärgulist üleminekut: 2026/2027. õppeaastal on võimalik kasutada õppekeelena eesti keele kõrval vene keelt 7.-9. klassis, 2027/2028. õppeaastal 8.-9. klassis ja 2028/2029. õppeaastal 9. klassis. 2026/2027. õppeaastal toimub vene keeles õpe 7.B, 8.B ja 9.B klassis vastavalt 50%, 46% ja 56% õppetööst. Tegemist on üleminekuperioodiga nende õpilaste toetamiseks, kes alustasid õpinguid vene õppekeelega koolis. Eestikeelse õppe osakaalu suurendatakse järk-järgult eesmärgiga jõuda täielikult eestikeelse õppeni.
Põhimääruse muudatus puudutab ühte sätet - § 5. Õppekeel. Muudatuse kohaselt on kooli õppekeel eesti keel ning vene keelt kasutatakse õppekeelena klassides, kus õppekeele kasutamise õigus tuleneb seadusest või mille puhul on selleks loa andnud Lääne-Harju Vallavolikogu. Kooli põhimääruse muutmine on volikogu pädevuses.
Toimus arutelu eestikeelsele õppele ülemineku ja õpilaste võrdsete võimaluste tagamise üle. Kristo Matson andis ülevaate ka õpetajaskonna koosseisust ning kooli remondi hetkeseisust.

Otsus: Teadmiseks võetud
Kohaliku omavalitsuse eriplaneeringu ja keskkonnamõju strateegilise hindamise algatamine - Änglema tuulepark
Abivallavanem Erki Ruben andis ülevaate KOV eriplaneeringu ja keskkonnamõju strateegilise hindamise (KSH) algatamise eelnõust. Vindr Baltic OÜ esitas 17.04.2026 taotluse algatada Lääne-Harju vallas Änglema, Hatu ja Vilivalla külade territooriumil kohaliku omavalitsuse eriplaneering ja keskkonnamõju strateegiline hindamine. Planeeringu eesmärk on selgitada välja tuulepargi ja selle toimimiseks vajaliku taristu võimalik sobiv asukoht ning hinnata sellega kaasnevaid keskkonna-, sotsiaalseid ja majanduslikke mõjusid ning tehnilisi võimalusi.
Rõhutati, et eriplaneeringu ja KSH algatamine ei tähenda otsust tuulepargi rajamiseks ega anna arendajale õigust selle rajamiseks. Menetluse käigus selgub, kas ja millistel tingimustel on tuulepargi rajamine planeeringualal võimalik. Kuna praegu ei ole teada asjaolusid, mis seaduse kohaselt eriplaneeringu algatamist välistaksid, ei ole KOV-il alust jätta menetlust algatamata. Välistavateks asjaoludeks võivad olla vastuolu üldplaneeringuga, loodus- ja riigikaitselised piirangud.
Toimus arutelu kohalike elanike vastuseisu üle, sealhulgas arutati ligikaudu 400 allkirjaga pöördumist, ning kaasamise ja uuringute sõltumatuse küsimusi. Selgitati, et uuringute lähteülesanded koostab vald ning uuringute ja KSH kulud kannab Vindr Baltic OÜ. Vajadusel on vallal võimalik tellida täiendavaid uuringuid või olemasolevate uuringute vastuolude puhul nende tulemuste kontrolli.
Arutelus peeti väga oluliseks, et eriplaneeringu ja KSH menetluses hinnataks tuulepargi võimalikku mõju looduskeskkonnale. Olemasolevate tuuleparkide põhjal on vaja kindlasti uurida metsloomade liikumise ja elupaikade kasutamisega seotud mõjusid. Selgus, et kohalikul kogukonnal on linnustiku uuring juba tehtud.
Eve Jakobson annab edasi kohalike elanike seisukohad.

Otsus: Komisjon peab oluliseks, et eriplaneeringu ja KSH menetluses oleks piisavalt teavet tuulepargi võimaliku mõju kohta nii kohalikule kogukonnale kui looduskeskkonnale, sealhulgas metsloomade liikumisele ja elupaikade kasutamisele, ning et arvesse võetaks olemasolevaid linnustiku-uuringuid ning kohalike elanike esitatud sisendit. Vilivalla kogukonna seisukoht on eraldi dokumendina protokollile lisatud. Oluline on kogukondadel osaleda aktiivselt kaasamisüritustel; tuua välja unikaalseid argumente, millega peab menetlustes arvestama.
Kohalik kogukond edastab olemasoleva linnustiku uuringu vallale.

Päevakorra punkt 2. Kohapeal algatatud teemad
1) KÜSK kogukonna stipendium - Heiki Hõimoja tegi põgusa tutvustuse taotlusvoorust. Rohkem info: https://kysk.ee/taotlejale/toetused-vabauhendustele/taotlusvoorud/kes26/
2) Eakate nõukogude moodustamine - Ago Kokser andis ülevaate omavalitsuste juurde loodavatest eakate nõukogudest, nende moodustamisest ja teiste omavalitsuste praktikast. Toimus arutelu täiendava eakate nõukogu moodustamise vajaduse üle. Lääne-Harju vallas täidab seda rolli juba kogukonnakomisjon.
3) Järgmine koosolek toimub 22.10.2026 kell 18:00 Pakri Koolis.

